CELEX: 32018D1928
Language: da
Date: 2018-12-06 00:00:00
Title: Kommissionens gennemførelsesafgørelse (EU) 2018/1928 af 6. december 2018 om indrømmelse af en undtagelse på anmodning af Danmark i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (meddelt under nummer C(2018) 8081)

10.12.2018   
               
               
                  DA
               
               
                  Den Europæiske Unions Tidende
               
               
                  L 313/45
               
            
         KOMMISSIONENS GENNEMFØRELSESAFGØRELSE (EU) 2018/1928
         af 6. december 2018
         om indrømmelse af en undtagelse på anmodning af Danmark i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget
         
            
               (meddelt under nummer C(2018) 8081)
            
         
         (Kun den danske udgave er autentisk)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets direktiv 91/676/EØF af 12. december 1991 om beskyttelse af vand mod forurening forårsaget af nitrater, der stammer fra landbruget (1), særlig bilag III, punkt 2, tredje afsnit, og
         ud fra følgende betragtninger:
         
                     (1)
                  
                  
                     Den 18. november 2002 vedtog Kommissionen beslutning 2002/915/EF (2) om indrømmelse af en undtagelse, Danmark havde anmodet om i henhold til direktiv 91/676/EØF om beskyttelse af vand mod forurening forårsaget af nitrater, der stammer fra landbruget, hvorved Danmark fik tilladelse til at anvende op til 230 kg kvælstof pr. hektar årligt fra husdyrgødning på visse kvægbrug inden for rammerne af det danske handlingsprogram 1999-2003. Undtagelsen blev forlænget ved Kommissionens beslutning 2005/294/EF (3) i sammenhæng med det danske handlingsprogram 2004-2007, ved Kommissionens beslutning 2008/664/EF (4) i sammenhæng med det danske handlingsprogram 2008-2012, ved Kommissionens gennemførelsesafgørelse 2012/659/EU (5) i sammenhæng med det danske handlingsprogram 2008-2015 og ved Kommissionens gennemførelsesafgørelse (EU) 2017/847 (6) i sammenhæng med den danske regulering af næringsstoffer i landbruget og det danske nitrathandlingsprogram fra juni 2017.
                  
               
                     (2)
                  
                  
                     Den undtagelse, som blev indrømmet ved gennemførelsesafgørelse (EU) 2017/847 omfattede for perioden 2015/2016 omkring 1 466 kvægbrug, 443 134 dyreenheder og 210 061 ha agerjord, svarende til henholdsvis 4,2 % af det samlede antal bedrifter, 19,6 % af det samlede antal dyreenheder og 8,6 % af det samlede antal hektar agerjord i Danmark.
                  
               
                     (3)
                  
                  
                     Danmark har den 6. februar 2018 forelagt Kommissionen en anmodning om forlængelse af undtagelsen i henhold til bilag III, punkt 2, tredje afsnit, i direktiv 91/676/EØF.
                  
               
                     (4)
                  
                  
                     Danmark har i overensstemmelse med artikel 5 i direktiv 91/676/EØF iværksat et handlingsprogram for perioden 2017-2020, som udmøntes gennem dele af bekendtgørelse nr. 865 af 23. juni 2017 om erhvervsmæssigt dyrehold, husdyrgødning, ensilage m.v. med senere ændringer, lovbekendtgørelse nr. 433 af 3. maj 2017 om jordbrugets anvendelse af gødning og om plantedække med senere ændringer og bekendtgørelse nr. 963 af 12. juli 2017 om jordbrugets anvendelse af gødning i planperioden 2017/2018. Som supplement til disse foranstaltninger gennemfører Danmark en målrettet afgrødeordning i 2017 og 2018 og målrettet regulering fra 2019 i medfør af lov om jordbrugets anvendelse af gødning og om plantedække. Endvidere er der i den danske lovgivning indført en generel fosforregulering, jf. lovbekendtgørelse om miljøgodkendelse m.v. af husdyrbrug og bekendtgørelse om erhvervsmæssigt dyrehold, husdyrgødning, ensilage m.v.
                  
               
                     (5)
                  
                  
                     Den danske lovgivning til gennemførelse af direktiv 91/676/EØF omfatter grænseværdier for kvælstoftilførsel. I august 2017 trådte der lovgivning i kraft med henblik på begrænsning af fosfortilførslen.
                  
               
                     (6)
                  
                  
                     Den danske lovgivning omfatter en kombination af målrettede ordninger for frivillige og pligtige efterafgrøder for den periode, som denne afgørelse vedrører. Under nævnte ordning træder de bindende regler vedrørende efterafgrøder automatisk i kraft, hvis det ikke lykkes at opfylde miljømålene gennem de frivillige aftaler. Arealerne med efterafgrøder er en supplerende foranstaltning til det nationale krav om pligtige efterafgrøder i henhold til lovbekendtgørelse nr. 433 af 3. maj 2017 om jordbrugets anvendelse af gødning og om plantedække. Ovennævnte ordning er nødvendig for at sikre, at anvendelsen af den nuværende undtagelse ikke fører til en yderligere forringelse af vandkvaliteten.
                  
               
                     (7)
                  
                  
                     Af de oplysninger, som Danmark har fremlagt vedrørende den undtagelse, der blev indrømmet ved gennemførelsesafgørelse (EU) 2017/847, fremgår det, at undtagelsen ikke fører til en forringelse af vandkvaliteten, når der sammenlignes med arealer, som ikke er omfattet af undtagelsen. Data vedrørende gennemførelsen af direktiv 91/676/EØF for perioden 2012-2015 (7) viser, at på 83,4 % af overvågningsstederne er kvælstofkoncentrationen i grundvandet i gennemsnit under 50 mg/l og på 27,5 % af overvågningsstederne under 25 mg/l. Hvad angår fersk overfladevand, udviser 99,4 % af overvågningsstederne en gennemsnitlig kvælstofkoncentration under 50 mg/l og 85,8 % af overvågningsstederne en koncentration på under 25 mg/l. Overvågningsdata viser, at der overordnet set forekommer en stabil tendens i kvælstofkoncentrationen i grundvandet og fersk overfladevand sammenholdt med den foregående rapporteringsperiode (2008-2011). Data om eutrofiering viser, at 25 % de overvågede søer klassificeres som høj/god tilstand og 75 % som under god tilstand, og at 2 ud af 119 overvågede fjorde og kystvande klassificeres som god tilstand.
                  
               
                     (8)
                  
                  
                     Efter at have gennemgået Danmarks anmodning på grundlag af de elementer, der er beskrevet i bilag III, punkt 2, tredje afsnit, i direktiv 91/676/EØF, og i lyset af de erfaringer, der er gjort med undtagelserne i beslutning 2002/915/EF, 2005/294/EF og 2008/664/EF og gennemførelsesafgørelse 2012/659/EU, er det Kommissionens opfattelse, at den mængde husdyrgødning, dvs. 230 kg kvælstof årligt pr. hektar, som Danmark påtænker at tillade, ikke vil være til hinder for, at målene i direktiv 91/676/EØF kan nås, forudsat at visse skærpede betingelser med hensyn til efterafgrøder, fosforlofter, sædskifte, udbringning af husdyrgødning og tilførsel af andre gødningsmidler, jordprøveudtagning og jordbundsanalyse opfyldes.
                  
               
                     (9)
                  
                  
                     For bedrifter med tilladelse til at anvende husdyrgødning svarende til op til 230 kg kvælstof årligt pr. hektar bør det være et krav, at gødningsplanerne ajourføres rettidigt for at sikre overensstemmelse med den faktiske landbrugspraksis, og at der etableres et permanent plantedække af dyrkningsarealet og efterafgrøder for at sikre genvindelse af kvælstoftabet i underliggende jordlag om efteråret og begrænse kvælstoftabet om vinteren.
                  
               
                     (10)
                  
                  
                     Europa-Parlamentets og Rådets direktiv 2000/60/EF (8) danner rammen for en sammenhængende grænseoverskridende tilgang til beskyttelse af vand i områder omkring flodbassiner med det formål at opnå en god tilstand i Europas vandområder senest i 2015. Nedbringelse af næringsstofindholdet er en integrerende del af dette mål. Undtagelsen i denne afgørelse indskrænker ikke anvendelsen af bestemmelserne i direktiv 2000/60/EF og udelukker ikke, at der kan blive behov for yderligere foranstaltninger for at opfylde forpligtelser, der følger heraf.
                  
               
                     (11)
                  
                  
                     Europa-Parlamentets og Rådets direktiv 2007/2/EF (9) indeholder generelle bestemmelser for opbygning af en infrastruktur for geografisk information i EU med henblik på EU's miljøpolitik og andre politikområder eller aktiviteter, der kan have indvirkning på miljøet. Den geografiske information, der indsamles inden for rammerne af denne afgørelse, bør i givet fald være i overensstemmelse med bestemmelserne i nævnte direktiv. For at mindske den administrative byrde og forbedre sammenhængen i data bør Danmark ved indsamlingen af de nødvendige data inden for rammerne af denne afgørelse benytte de oplysninger, der tilvejebringes i det integrerede forvaltnings- og kontrolsystem, der er oprettet i henhold til afsnit V, kapitel II, i Europa-Parlamentets og Rådets forordning (EU) nr. 1306/2013 (10).
                  
               
                     (12)
                  
                  
                     Foranstaltningerne i denne afgørelse er i overensstemmelse med udtalelse fra Nitratkomitéen, der er nedsat ved artikel 9 i direktiv 91/676/EØF —
                  
               VEDTAGET DENNE AFGØRELSE:
         
            Artikel 1
            Undtagelse
            Danmarks anmodning, der blev forelagt ved brev af 6. februar 2018, om en undtagelse med henblik på at tillade, at arealer kan tilføres en større mængde kvælstof fra husdyrgødning end den mængde, der er anført i punkt 2, andet afsnit, første punktum, i bilag III til direktiv 91/676/EØF, indrømmes på de i denne afgørelse fastlagte betingelser.
         
         
            Artikel 2
            Anvendelsesområde
            Denne undtagelse gælder for kvægbrug, på hvilke sædskiftet omfatter mere end 80 % afgrøder med højt kvælstofoptag og lang vækstsæson, og for hvilke der er givet tilladelse i overensstemmelse med artikel 6.
         
         
            Artikel 3
            Definitioner
            I denne afgørelse forstås ved:
            a)   »kvægbrug«: bedrift med en årlig produktion af kvælstof i husdyrgødning på over 300 kg, hvoraf mindst to tredjedele stammer fra kvæg
            b)   »afgrøder udlagt med græs«: ensilagekornarter, ensilagemajs, vårsæd, vintersæd eller vårbyg og ærter udlagt med græs før eller efter høst
            c)   »afgrøder med højt kvælstofoptag og lang vækstsæson«: 
            
                        i)
                     
                     
                        græs
                     
                  
                        ii)
                     
                     
                        græsefterafgrøder
                     
                  
                        iii)
                     
                     
                        foderroer
                     
                  
                        iv)
                     
                     
                        afgrøder udlagt med græs
                     
                  
                        v)
                     
                     
                        cikorie
                     
                  d)   »græs«: permanente græsarealer eller græsarealer i omdrift
            e)   »jordbundsprofil«: jordlaget ned til en dybde af 0,90 meter eller til gennemsnittet af det højest liggende grundvand, hvis dette niveau er mindre end 0,90 meter under jordoverfladen.
         
         
            Artikel 4
            Betingelser for undtagelsen
            Undtagelsen indrømmes på følgende betingelser:
            
                        1)
                     
                     
                        Pr. 1. august 2017 er bekendtgørelse nr. 865 af 23. juni 2017 om erhvervsmæssigt dyrehold, husdyrgødning ensilage m.v. trådt i kraft, hvorved der fastsættes direkte fosforlofter for hele landet for de forskellige typer gødning. Lofterne gælder for tilførsel af fosfor fra alle typer gødning: organiske gødningsstoffer, herunder husdyrgødning, afgasset biomasse, afgasset plantebiomasse, spildevandsslam og handelsgødning. Der anvendes skærpede lofter for fosfortilførsel i visse afvandingsområder med fosforfølsomme vandmiljøer.
                     
                  
                        2)
                     
                     
                        Der er indført et indikator- og overvågningssystem for mængden af fosfor, der tilføres på landbrugsarealer i Danmark. Hvis indikator- eller overvågningssystemet viser, at det gennemsnitlige faktiske årlige fosforgødningsomfang for landbrugsjord i Danmark kan komme til at stige eller faktisk har oversteget de niveauer for den gennemsnitlige fosfortilførsel, der er tilladt i perioden 2018-2025, reduceres lofterne for den maksimale fosfortilførsel tilsvarende.
                     
                  
                        3)
                     
                     
                        Pr. 5. april 2017 er lov nr. 310 af 4. april 2017 om ændring af lovbekendtgørelse om jordbrugets anvendelse af gødning og om plantedække (Krav om etablering af målrettede afgrøder) trådt i kraft, hvorved der fastsættes en kombineret målrettet ordning for frivillige og pligtige efterafgrøder med udgangspunkt i behovet for at nedbringe kvælstofindholdet i grundvandsforekomster og kystvande. Inden for rammerne af denne ordning træder de bindende bestemmelser vedrørende efterafgrøder automatisk i kraft, hvis det ikke lykkes at opfylde de nødvendige miljømål gennem de frivillige aftaler. I henhold til lov nr. 497 af 22. maj 2018 om ændring af lov om jordbrugets anvendelse af gødning og om plantedække (Målrettet kvælstofregulering m.v.) kan efterafgrøder erstattes af visse ordninger, der kan anvendes som alternativ under ordningen.
                     
                  
                        4)
                     
                     
                        De efterafgrøder, der udlægges efter nævnte ordning, supplerer de efterafgrøder, der er etableret med henblik på at opfylde det nationale bindende krav om 10 % eller 14 % efterafgrøder på bedriftens efterafgrødegrundareal, og kan ikke udlægges på samme areal, som anvendes til at opfylde kravet om miljømæssigt fokusområde for efterafgrøder.
                     
                  
         
            Artikel 5
            Ansøgninger om tilladelse
            
               1.   Kvægbrugerne kan indgive ansøgning til de kompetente myndigheder om en årlig tilladelse til at udbringe op til 230 kg kvælstof fra husdyrgødning pr. hektar pr. planperiode.
               Fristen for indgivelse af ansøgningen er den samme som den nationale frist for ansøgning om støtte efter grundbetalingsordningen under den fælles landbrugspolitik og for indsendelse af gødningsplanen og efterafgrødeplanen.
            
            
               2.   Indgivelse af en ansøgning som omhandlet i stk. 1 anses for at indebære en erklæring fra ansøgeren om, at betingelserne i artikel 7, 8 og 9 er opfyldt.
            
         
         
            Artikel 6
            Tildeling af tilladelser
            Tilladelse til udbringning af en mængde husdyrgødning fra kvægbruget, herunder gødning afsat af dyrene selv og behandlet gødning, svarende til 230 kg kvælstof pr. hektar pr. planperiode, indrømmes på de i artikel 7, 8 og 9 omhandlede betingelser.
         
         
            Artikel 7
            Betingelser for tilførsel af husdyrgødning og andre gødningsstoffer
            
               1.   Den samlede kvælstoftilførsel overstiger ikke den pågældende afgrødes forventede næringsstofbehov under hensyntagen til næringsstoftilførslen fra jorden. Den overstiger ikke de maksimale tilførselsnormer som fastsat i bekendtgørelse nr. 963 af 12. juli 2017 om jordbrugets anvendelse af gødning i planperioden 2017/2018 og i tilsvarende bekendtgørelser i de efterfølgende planperioder.
            
            
               2.   Der udarbejdes en gødningsplan for hele kvægbedriftens areal. Planen opbevares på bedriften. Den dækker perioden 1. august til 31. juli det efterfølgende år. Gødningsplanen skal indeholde følgende:
               
                           a)
                        
                        
                           en sædskifteplan med følgende oplysninger:
                           
                                       i)
                                    
                                    
                                       arealstørrelse for marker med afgrøder med højt kvælstofoptag og lang vækstsæson
                                    
                                 
                                       ii)
                                    
                                    
                                       arealstørrelse for marker med andre afgrøder end dem, der er omhandlet i nr. i)
                                    
                                 
                                       iii)
                                    
                                    
                                       en kortskitse over markernes beliggenhed med henblik på nr. i) og ii)
                                    
                                 
                     
                           b)
                        
                        
                           antallet af husdyr på bedriften, beskrivelse af opstaldnings- og husdyrgødningsopbevaringssystemerne, herunder opbevaringskapaciteten for husdyrgødning
                        
                     
                           c)
                        
                        
                           en beregning af kvælstof- og fosforandelen fra husdyrgødning, der produceres på bedriften
                        
                     
                           d)
                        
                        
                           en beskrivelse af en eventuel husdyrgødningsbehandling og forventede egenskaber for den behandlede gødning
                        
                     
                           e)
                        
                        
                           mængde og type af husdyrgødning, som leveres udenfor eller modtages på bedriften, og dens kendetegn
                        
                     
                           f)
                        
                        
                           oplysning om den forventede mængde kvælstof og fosfor, der er nødvendig for afgrøderne på hver enkelt mark
                        
                     
                           g)
                        
                        
                           en beregning på markniveau af, hvor meget kvælstof og fosfor der tilføres med husdyrgødning
                        
                     
                           h)
                        
                        
                           en beregning på markniveau af, hvor meget kvælstof og fosfor der tilføres med handelsgødning
                        
                     
                           i)
                        
                        
                           tidspunktet for udbringning af husdyrgødning og tilførsel af handelsgødning.
                        
                     Gødningsplanen skal revideres senest syv dage efter enhver ændring i kvægbrugets jordbrugspraksis. Gødningsregnskabet fremsendes til de kompetente myndigheder senest ved udgangen af marts hvert år.
            
            
               3.   Der må ikke udbringes husdyrgødning i perioden 31. august til 1. marts på græsarealer, som skal pløjes det efterfølgende forår.
            
         
         
            Artikel 8
            Betingelser for jordprøveudtagning og jordbundsanalyse
            
               1.   Der udtages jordbundsprøver i de øverste 30 cm af agerjorden, som analyseres for indhold af kvælstof og fosfor.
            
            
               2.   Jordbundsprøverne og jordbundsanalysen foretages mindst hvert fjerde år for hvert areal på kvægbruget, der med hensyn til sædskifte og jordbundsegenskaber er homogene.
            
            
               3.   Der gennemføres mindst én jordbundsprøve og analyse for hver fem hektar landbrugsjord.
            
            
               4.   Resultaterne af analyserne er tilgængelige med henblik på inspektion på kvægbedriften.
            
         
         
            Artikel 9
            Betingelser for arealanvendelse
            
               1.   Mindst 80 % af det areal, hvor der må udbringes husdyrgødning, dyrkes med afgrøder med højt kvælstofoptag og lang vækstsæson.
            
            
               2.   Græsefterafgrøder pløjes ikke før den 1. marts i året efter etableringen.
            
            
               3.   Græsarealer i omdrift pløjes om foråret. En afgrøde med højt kvælstofoptag og lang vækstsæson sås hurtigst muligt, dog senest tre uger efter, at græsset er blevet pløjet.
            
            
               4.   De afgrøder, der indgår i sædskiftet, omfatter ikke bælgplanter eller andre kvælstoffikserende planter, med undtagelse af:
               
                           a)
                        
                        
                           kløver i græsmarker med under 50 % kløver og lucerne
                        
                     
                           b)
                        
                        
                           lucerne i græsmarker med under 50 % kløver og lucerne
                        
                     
                           c)
                        
                        
                           byg og ærter udlagt med græs.
                        
                     
            
               5.   Kvælstofnormer for afgrøder, der følger efter græsarealer i omdrift, fratrækkes den foregående afgrødes kvælstofværdi i henhold til bekendtgørelse nr. 963 af 12. juli 2017 om jordbrugets anvendelse af gødning i planperioden 2017/2018 og tilsvarende bekendtgørelser i de efterfølgende planperioder for kvælstofnormer, tabel over kvælstofnormer for landbrugsafgrøder og grønsager samt efterfølgende ændringer.
            
         
         
            Artikel 10
            Overvågning
            
               1.   De kompetente myndigheder sørger for, at der udarbejdes kort, hvoraf følgende fremgår:
               
                           a)
                        
                        
                           procentdelen af kvægbrug i hver kommune, som er omfattet af tilladelser
                        
                     
                           b)
                        
                        
                           procentdelen af husdyr i hver kommune, som er omfattet af tilladelser
                        
                     
                           c)
                        
                        
                           procentdelen af landbrugsarealerne i hver kommune, som er omfattet af tilladelser.
                        
                     Disse kort ajourføres hvert år.
               De kompetente myndigheder indsamler data om sædskifter og dyrkningspraksis på kvægbrug, som er omfattet af tilladelser i medfør af denne afgørelse. Disse data ajourføres hvert år.
            
            
               2.   De kompetente myndigheder overvåger rodzonevand, overfladevand og grundvand og meddeler Kommissionen data om kvælstof- og fosforindholdet i jordprofilen og kvælstofkoncentrationen i overfladevand og grundvand, både i tilknytning til betingelserne for undtagelsesordningen og til betingelserne for undtagelsesordningen.
               Overvågningen foretages på mark- og bedriftsniveau inden for rammerne af det nationale program for overvågning af landbrugsoplande. Overvågningslokaliteterne skal være repræsentative for de vigtigste jordtyper, den mest udbredte gødskningspraksis og hovedafgrøderne.
               Der skal gennemføres øget overvågning af vandkvaliteten i områder med sandjord. Derudover overvåges kvælstofkoncentrationen i overfladevand og grundvand på mindst 3 % af alle bedrifter, der er omfattet af en tilladelse.
            
            
               3.   De kompetente myndigheder gennemfører undersøgelser og løbende næringsstofanalyser inden for rammerne af det nationale program for overvågning af landbrugsoplande og tilvejebringer data om den lokale arealanvendelse, sædskifter og landbrugspraksis på de kvægbrug, der er omfattet af en undtagelse.
               De oplysninger og data, der tilvejebringes gennem næringsstofanalysen, jf. artikel 7, og overvågningen som omhandlet i stk. 2, anvendes til modelbaserede beregninger af kvælstof- og fosforudledninger på kvægbrug, der er omfattet af en tilladelse baseret på videnskabelige principper.
            
            
               4.   De kompetente myndigheder sætter tal på og registrerer procentdelen af arealer omfattet af undtagelse, der er udlagt med:
               
                           a)
                        
                        
                           kløver eller lucerne i græsmarker
                        
                     
                           b)
                        
                        
                           byg og ærter udlagt med græs.
                        
                     
         
         
            Artikel 11
            Kontrol
            
               1.   De kompetente myndigheder sørger for, at ansøgninger om tilladelse kontrolleres administrativt. Hvis det ved kontrollen viser sig, at ansøgeren ikke opfylder betingelserne i artikel 7, 8 og 9, afvises ansøgningen, og ansøgeren underrettes om begrundelsen for afslaget.
            
            
               2.   De kompetente myndigheder indfører en ordning for inspektion af bedrifter, der er omfattet af tilladelser.
               Ordningen skal være baseret på risikoanalyser under hensyntagen til resultaterne af tidligere års kontroller med henblik på de i artikel 7, 8 og 9 fastlagte betingelser og resultaterne af kontrollen af overholdelsen af den nationale lovgivning til gennemførelse af direktiv 91/676/EØF.
            
            
               3.   Inspektionerne omfatter markinspektioner og kontrol på stedet af overholdelsen af betingelserne i artikel 7, 8 og 9 og gennemføres hvert år på mindst 7 % af de kvægbrug, der er omfattet af en tilladelse. Fastslås det, at et kvægbrug ikke opfylder disse betingelser, pålægges indehaveren af tilladelsen en bøde i overensstemmelse med national ret og er ikke berettiget til en tilladelse den efterfølgende planperiode.
            
            
               4.   De kompetente myndigheder tillægges de beføjelser og midler, der er nødvendige for at efterprøve overholdelsen af betingelserne for den undtagelse, der indrømmes i medfør af denne afgørelse.
            
         
         
            Artikel 12
            Rapportering
            De kompetente myndigheder forelægger hvert år Kommissionen senest den 31. december en rapport med følgende oplysninger:
            
                        a)
                     
                     
                        kort for hver kommune, hvoraf fremgår den procentvise andel af kvægbrug, husdyr, landbrugsarealer, der er omfattet af undtagelser, samt kort over den lokale arealanvendelse, jf. artikel 10, stk. 1
                     
                  
                        b)
                     
                     
                        resultaterne af overvågningen af grundvandet og overfladevandet hvad angår kvælstof- og fosforkoncentrationen, herunder oplysning om tendensen i vandkvaliteten, både for landbrug, der er omfattet af en undtagelse, og dem, der ikke er, samt undtagelsens effekt på vandkvaliteten, jf. artikel 10, stk. 2
                     
                  
                        c)
                     
                     
                        resultaterne af overvågningen af jorden hvad angår kvælstof- og fosforkoncentrationen i rodzonevandet, både for landbrug, der er omfattet af en undtagelse, og dem, der ikke er, jf. artikel 10, stk. 2
                     
                  
                        d)
                     
                     
                        resultaterne af undersøgelserne af den lokale arealanvendelse, sædskifter og jordbrugspraksis, jf. artikel 10, stk. 3
                     
                  
                        e)
                     
                     
                        resultaterne af modelberegningerne af omfanget af kvælstof- og fosforudvaskning fra kvægbrug, der er omfattet af en tilladelse, jf. artikel 10, stk. 3
                     
                  
                        f)
                     
                     
                        tabeller over den procentvise andel af landbrugsarealer omfattet af en undtagelse, som er udlagt med kløver eller lucerne i græsmarker eller med byg/ærter udlagt med græs, jf. artikel 10, stk. 4
                     
                  
                        g)
                     
                     
                        en vurdering af overholdelsen af betingelserne for undtagelsen på basis af kontrol af de enkelte bedrifter og oplysninger om kvægbrug, der ikke overholder betingelserne, på basis af den administrative kontrol og inspektionerne, jf. artikel 11
                     
                  
                        h)
                     
                     
                        udviklingen i husdyrantallet og husdyrgødningsproduktionen for hver husdyrkategori i Danmark og på kvægbrug, der er omfattet af en undtagelse
                     
                  
                        i)
                     
                     
                        gennemførelsen af betingelserne for den i artikel 4 omhandlede undtagelse.
                     
                  Geodataene i rapporten skal i de relevante tilfælde være i overensstemmelse med direktiv 2007/2/EF. Danmark benytter ved indsamlingen af det nødvendige datamateriale, hvor det er relevant, de oplysninger, der tilvejebringes i det integrerede forvaltnings- og kontrolsystem, der er oprettet i overensstemmelse med artikel 67, stk. 1, i forordning (EU) nr. 1306/2013.
         
         
            Artikel 13
            Anvendelsesperiode
            Denne afgørelse finder anvendelse indtil den 31. juli 2020.
         
         
            Artikel 14
            Adressat
            Denne afgørelse er rettet til Kongeriget Danmark.
         
         
            Udfærdiget i Bruxelles, den 6. december 2018.
            
               
                  På Kommissionens vegne
               
               Karmenu VELLA
               
                  Medlem af Kommissionen
               
            
         
         
            (1)  EFT L 375 af 31.12.1991, s. 1.
         
            (2)  Kommissionens beslutning 2002/915/EF af 18. november 2002 om anmodning om undtagelse i henhold til bilag III, stk. 2, litra b), og artikel 9 i Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EFT L 319 af 23.11.2002, s. 24).
         
            (3)  Kommissionens beslutning 2005/294/EF af 5. april 2005 om anmodning om undtagelse i henhold til bilag III, punkt 2, litra b), og artikel 9 i Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 94 af 13.4.2005, s. 34).
         
            (4)  Kommissionens beslutning 2008/664/EF af 8. august 2008 om ændring af beslutning 2005/294/EF om anmodning om undtagelse i henhold til bilag III, punkt 2, litra b), og artikel 9 i Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 217 af 13.8.2008, s. 16).
         
            (5)  Kommissionens gennemførelsesafgørelse 2012/659/EU af 23. oktober 2012 om godkendelse af en undtagelse på anmodning af Kongeriget Danmark i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 295 af 25.10.2012, s. 20).
         
            (6)  Kommissionens gennemførelsesafgørelse (EU) 2017/847 af 16. maj 2017 om indrømmelse af en undtagelse på anmodning af Danmark i henhold til Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget (EUT L 125 af 18.5.2017, s. 35).
         
            (7)  SWD(2018) 246 final. Arbejdsdokument fra Kommissionens tjenestegrene. Ledsagedokument til Rapport fra Kommissionen til Rådet og Europa-Parlamentet om gennemførelsen af Rådets direktiv 91/676/EØF om beskyttelse af vand mod forurening forårsaget af nitrater, der stammer fra landbruget, baseret på rapporter fra medlemsstaterne for perioden 2012-2015
         
            (8)  Europa-Parlamentets og Rådets direktiv 2000/60/EF af 23. oktober 2000 om fastlæggelse af en ramme for Fællesskabets vandpolitiske foranstaltninger (EFT L 327 af 22.12.2000, s. 1).
         
            (9)  Europa-Parlamentets og Rådets direktiv 2007/2/EF af 14. marts 2007 om opbygning af en infrastruktur for geografisk information i Det Europæiske Fællesskab (Inspire) (EUT L 108 af 25.4.2007, s. 1).
         
            (10)  Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).